Morula Sun-casino van R3,5 miljoen beroofDie polisie in Gauteng het ŉ soektog van stapel gestuur na 18 verdagtes wat Sondag die Morula Sun-casino buite Pretoria, beroof het. ŉ Woordvoerder, kapt. Solly Marindi, sê ŉ kassier wat by die casino werk is ook tydens die rooftog ontvoer. Marindi sê vyf gewapende mans het die casino omstreeks 20:10 Sondagaand binnegestorm en skote afgevuur in die vermaaklikheidsarea. Hy sê die mans was met AK47’s gewapen en het aangedring op kontant. Die rowers het sowat R3.5 miljoen gebuit voor hulle ŉ kassier ontvoer het en in ŉ Toyota Hilux bakkie gevlug het. Die rowers se medepligtiges het buite die casino in ŉ Audi A4, ŉ BMW en twee Mercedes Benz motors gewag. Marindi sê die kassier is buite die casino langs die pad afgelaai voor die rowers in ŉ konvooi gevlug het. Hy sê niemand is beseer nie en die polisie ondersoek die saak.